Line Barfod (EL), 2005-01-13:
Jeg vil gerne ligesom den radikale ordfører sige, at der er grund til at blive ved med at fremsætte et forslag, når problemerne ikke bliver løst, og vi har jo på andre områder set, at hvis man bliver ved med at fremsætte et forslag igen og igen, ender det med, at på et eller andet tidspunkt får man det også gennemført – om ikke andet efter et valg, når der er kommet et nyt flertal.
Det er utrolig vigtigt at få gjort noget ved spørgsmålet.
M040S33983504KAJE.FM.FM Page 3489 Monday, February 14, 2005 12:41 PM
tidligere i debatten, og dem skal jeg ikke gentage, men det er et problem, som vi er nødt til at tage alvorligt.
Jeg synes faktisk, det var ret utroligt at høre Venstres ordfører negligere problemet fuldstændig og mene, at det kan vi ikke sidde herinde og beslutte noget som helst om.
Hvis den holdning gjorde sig gældende på alle mulige andre områder, ville vi ret hurtigt ikke have ret meget at lave, hvis vi ikke skulle tage os af problemer af samme omfang som det, vi har her, og når man omvendt ser på, hvad regeringen ellers nogle gange kommer med af forslag, synes jeg sådan set, at der ikke rigtig er nogen sammenhæng i det, fru Inger Støjberg sagde om, at det her ikke er noget, vi skal tage os af.
En af de ting, jeg synes det ville være væsentligt at se på, ud over at indføre de hygiejnestandarder, som jeg håber vi får flertal for, er, at der også er behov for nogle flere ansatte på sygehusene til at sikre hygiejnen.
Jeg er helt enig i, at der ikke kun skal sættes ind et enkelt sted; det er ikke enten rengøring eller håndvask eller en tredje ting, det skal ses i en sammenhæng med mange ting.
Men rengøring er en af dem, og en anden er, at de mange mennesker, der er på sygehusene, også skal have tid til at vaske hænder.
Hvis man har bedre tid og ikke hele tiden skal løbe fra sted til sted, er der også større sandsynlighed for, at man husker at vaske hænder og gøre det grundigt, og hvis der er flere til at tage sig af rengøringen, bliver den også grundigere.
Derfor synes vi, det er oplagt, at man begynder at bruge ressourcerne her i vores samfund anderledes og ikke hænger fast i kassetænkning, men i stedet for at bruge så mange penge på at betale dagpenge til folk, der går arbejdsløse, brugte dem på at ansætte nogle flere til at gøre rent og tage sig af de mange andre opgaver på sygehusene.
Det ville faktisk ikke koste statskassen noget som helst, og det er en rent ideologisk betragtning, om man ønsker at bruge pengene på at holde folk arbejdsløse eller ønsker at bruge dem på at ansætte flere folk, bl.a. for at sikre en bedre hygiejne.
Vi kom ind på at diskutere strukturreformen, da ministeren startede debatten, og jeg synes, det er utrolig vigtigt at se på, hvilke konsekvenser strukturreformen medfører for sundhedsvæsenet, også i forbindelse med hygiejnespørgsmålet.
Jeg er meget nervøs for, at når man laver en yderligere markedsgørelse af sundhedsområdet, så det skal styres af pengehensyn og kassetænkning i stedet for af hensynet til, hvordan vi kan tage os bedst muligt af de borgere, der bliver syge, hvordan vi bedst muligt kan sikre kvaliteten, og hvordan vi kan sikre den bedst mulige hygiejne, går det, som vi har set det gå i andre landes sundhedsvæsener, nemlig at det bliver dårligere.
Vi er meget nervøse for, hvad der kan komme til at ske, og der bliver desværre nok brug for at genfremsætte dette forslag igen og igen, hvis det skulle gå så slemt, at regeringen og Dansk Folkeparti gennemfører strukturreformen og også har flertal efter næste valg, hvilket jeg absolut ikke håber vil ske.
Så kan jeg ikke lade være med her til slut at gøre en bemærkning om, at det er utroligt at se Dansk Folkeparti løbe fra sin egen politik på dette område.
Vi støtter altså stadig forslaget, som vi har gjort hidtil, og vi håber, at vi snart får valg og får et andet flertal, der kan gennemføre forslaget.